SAMBIRU 74
Yesu Waja Mesiya
Yohane wapharazganga kuti: ‘Munthu munyaki wakuluska ini watuza.’ Pa nyengu yo Yesu wenga ndi vyaka pafupifupi 30 wangutuwa ku Galile kuluta ku Msinji wa Yordane, ko Yohane wabatiziyanga ŵanthu. Yesu wakhumbanga kuti Yohane wamubatizi kweni iyu wangumuka kuti: ‘Nde wakwenere cha kukubatiza. Iwi ndiwi utenere kundibatiza.’ Yesu wangukambiya Yohane kuti: ‘Yehova ndiyu wakhumba kuti iwi undibatizi.’ Mwaviyo, angusere mumsinji wa Yordane ndipu Yohane wangubatiza Yesu mwakumubiza liŵavu losi.
Yesu wati wazuwuka mumaji wangupemphera. Pa nyengu iyi, kuchanya kungujulika ndipu mzimu waku Chiuta unguza paku iyu nge nkhunda. Pavuli paki Yehova wangulongoro kutuwa kuchanya kuti: “Yiwi ndiwi Mwana wangu, mweniyo nditanja; utindikondwesa.”
Mzimu waku Yehova wati waza paku Yesu, iyu wanguja Khristu pamwenga kuti Mesiya. Sonu watingi wayambengi ntchitu yo Yehova wangumutuma kuti wazigwiri pacharu chapasi.
Yesu wati wabatizika ŵaka, wanguluta kuchipululu ndipu wanguja kweniko mazuŵa 40. Wati waweku, wanguluta kuchiwona Yohane. Yesu we pafupi kufika po penga iyu, Yohane wanguti: ‘Uyu ndi Mwanawambereri waku Chiuta yo watuzgapu ubudi wa charu.’ Vo Yohane wangukamba, vinguchitisa kuti ŵanthu aziŵi kuti Yesu wenga Mesiya. Kumbi uziŵa vo vinguchitikiya Yesu pa nyengu yo wenga muchipululu? Tiyi tiwoni.
“Kuchanya kungutuwa mazu ngakuti: ‘Yiwi ndiwi Mwana wangu, mweniyo nditanja; utindikondwesa.’”—Marko 1:11
tum_Latn tum_Latn tum_Latn tum_Latn tum_Latn tum_Latn tum_Latn